Wanneer gaan mense agterkom wat gebeur? | Netwerk24
Theo Stehle, Knysna
Gerugte dat die regering beplan om die land strenger in te perk, doen die ronde. Of dit bloot fopnuus is of die uitlek van werklike inligting, maak nie saak nie. Onder die omstandighede waaronder die regering, soos in sommige ander lande, landsburgers se vryhede onbepaald en soms taamlik wreed aan bande gelê het en steeds lê, kan dit die een of die ander wees.
Die nasionale Covid-19-bevelsraad, wat as uitvoerende gesag poseer, het onlangs die "ramptoestand" vir die 20ste keer met 'n maand verleng, terwyl die pandemie in reses was. Die parlement van 'n sogenaamd demokratiese staat is blykbaar ook taamlik permanent in reses, ongeag demokratiese verkiesings wat die skyn wek van 'n grondwetlike demokrasie in werking.
Terwyl die partye wat setels gewen het in die afgelope plaaslike verkiesings onder mekaar baklei om poste en magsposisies in die rade sodat hulle die mense doeltreffend kan ophef, gaan die bevelsraad ongestoord sy gang om ondemokraties by wyse van dekreet te regeer, met klaarblyklik geen voorneme om die "ramptoestand" tot 'n einde te bring nie.